Alumnat d'Eslovàquia visita Alboraia a través de l'institut públic de La Patacona
20 de abril de 2023

Un grup d'alumnes procedents d'Eslovàquia està visitant Alboraia durant 10 dies com a part del projecte Erasmus + que duu a terme l'IES La Patacona. Es tracta d'una iniciativa pionera que té per objectiu fomentar l'intercanvi cultural i les competències lingüístiques entre l'estudiantat europeu, entre altres continguts i habilitats que es tracten durant el projecte.

Entre les activitats que estan realitzant, destaquen els passejos per l'horta per a conéixer la biodiversitat i pels nuclis urbans per a gaudir del patrimoni. Durant la visita, estan treballant també les diferències culturals i els estereotips, la cuina en família per a conéixer la gastronomia local, descobrir altres programes escolars europeus i la comunicació emocional en diferents idiomes.

L'alumnat visitant s'allotja actualment en les llars d'estudiants de l'IES La Patacona que voluntàriament participen en el projecte. No és la primera vegada que l'institut públic IES La Patacona realitza aquest intercanvi cultural. Pel projecte de Erasmus + ja ha passat alumnat de Finlàndia, Eslovènia, França i Itàlia, entre altres països, els qui han visitat Alboraia, i al revés.

L'alcalde d'Alboraia, Miguel Chavarría, ha rebut a l'alumnat a la Casa del Comte de Zanoguera al costat del regidor d'Educació, Ismael Rubio. Durant la trobada, el primer edil els ha donat la benvinguda a Alboraia, "un poble acollidor i que creu en una Europa amb totes les seues gents unides i avançant sempre junts i juntes", així com els ha explicat els principals atractius que poden trobar en el municipi al llarg de la seua estada, com l'horta i la platja.

Chavarría també ha parlat de la recent escultura de la Ruta del Greal que representa el 675 aniversari del Miracle dels Peixets, moment que ha aprofitat una alumna de l'institut per a explicar la llegenda i la celebració a la resta de companys i companyes. El Consistori ha repartit orxata artesanal i fartons, "un reflex del principal producte internacional d'Alboraia i que ara està potenciat sota el Club de Producte 'Alboraia – Artesans de l'Orxata', que reuneix els principals productors i experiències d'aquesta beguda".